Carletonville-hospitaalbrand doelbewus gestig | Maroela Media
Die brand het in 'n stoorkamer uitgebreek. (Foto: DA)
Die brand wat in Februarie vanjaar persoonlike beskermingstoerusting (PPE) en mediese toerusting van nagenoeg R20 miljoen by die Carletonville-hospitaal verwoes het, is doelbewus gestig.
Dit word nou boonop vermoed dat die brand gestig is om korrupsie rakende PPE te verdoesel.
Luidens die forensiese brandverslag is tekens van 'n versnelmiddel tussen die toerusting in die stoorkamer van die Carletonville-hospitaal opgespoor, wat daarop dui dat brandstigting die oorsaak van die brand was.
Dit is ook vasgestel dat geen lid van die publiek in daardie stadium weens die afsonderingsregulasies toegang tot die hospitaal gehad het nie, wat daarop dui dat die brand deur 'n personeellid gestig moes gewees het.
Die Gautengse LUR vir gesondheid, dr. Nomathemba Mokgethi, het dié skokbevindings in 'n skriftelike antwoord op die DA se vrae in die Gautengse wetgewer bekend gemaak.
Jack Bloom, die DA se woordvoerder oor gesondheid in Gauteng, sê nou hy vermoed dat die brand gestig is om korrupsie by die AngloGold Ashanti-hospitaal aan die Wes-Rand onder die mat te vee.
Altesame R16,5 miljoen van die toerusting in die stoorkamer was bestem vir dié hospitaal en R3,8 miljoen daarvan vir die Carletonville-hospitaal self.
Maroela Media het onlangs berig die spesiale ondersoekeenheid (SOE) het bevind dat R500 miljoen vermors is aan opknappings by die Anglo Ashanti-hospitaal.
Volgens Bloom is daar ook aanduidings dat die brand by die Charlotte Maxeke-hospitaal in Johannesburg moontlik ook gestig is om van bewyse van korrupsie ontslae te raak.
"Dit is uiters belangrik dat brandvoorkomingsmaatreëls by alle hospitale opgegradeer word, en die brandstigters aangekeer en voor stok gebring word," sê Bloom.
'n Saak van brandstigting is by die polisie aanhangig gemaak hoewel niemand nog in hegtenis geneem is vir die brand by die Carletonville-hospitaal nie. Die polisie se ondersoek duur voort.
As die skuldig 'n personeellid is kan dit SEKERLIK nie moelik wees met 'n bietjie speurder werk om hy/sy vas te trek nie?